Predkladacia správa

Návrh  nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie v znení neskorších predpisov predkladá na rokovanie legislatívnej rady vlády Slovenskej republiky predseda Úradu pre normalizáciu, metrológiu a skúšobníctvo Slovenskej republiky podľa bodu B.34. uznesenia vlády Slovenskej republiky č. 151 z 2. apríla 2014 k návrhu na určenie gestorských ústredných orgánov štátnej správy, zodpovedných za prebratie a aplikáciu smerníc.
Predloženým návrhom nariadenia vlády Slovenskej republiky sa do právneho poriadku Slovenskej republiky preberajú ustanovenia smernice Komisie 2013/52/EÚ z 30. októbra 2013, ktorou sa mení a dopĺňa smernica Rady 96/98/ES o vybavení námorných lodí. Smernicou 2013/52/EÚ sa mení a dopĺňa príloha A smernice Rady 96/98/ES o vybavení námorných lodí. Transpozíciou článku 2 smernice  2013/52/EÚ sa vytvára prechodné obdobie pre umiestňovanie zariadení na trh a na palubu lode, ktoré sú v prílohe č. 1 časti A.1 prvom stĺpci presunuté z prílohy č. 1 časti A.2, vyrobených do 4. decembra 2014, v súlade s postupom schválenia typu podľa predpisov účinných do 4. decembra 2014. Účinnosť nariadenia vlády sa navrhuje v súlade s transpozičnou lehotou smernice 2013/52/EÚ na 4. december 2014.
V súlade s čl. 12 ods. 3 Legislatívnych pravidiel vlády Slovenskej republiky nebolo vykonané predbežné pripomienkové konanie. Predložený návrh nemá byť predmetom vnútrokomunitárneho pripomienkového konania.
Návrh nariadenia vlády Slovenskej republiky bol v dňoch od 10. septembra 2014 do 1. októbra 2014 predmetom medzirezortného pripomienkového konania, ktorého výsledky sú uvedené vo vyhodnotení a na rokovanie Legislatívnej rady vlády Slovenskej republiky sa predkladá bez rozporov.
Nie je dôvod nesprístupňovania návrhu nariadenia vlády Slovenskej republiky.
Návrh nariadenia vlády Slovenskej republiky nemá vplyv na rozpočet verejnej správy, na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.